## L’Espai d’Art Contemporani de Castelló inaugura l’exposició ‘Off Voices’ de Candice Breitz

*** L’artista mostra en l’EACC una sèrie d’obres que aborden la identitat, els perills de la desinformació o les batalles ideològiques
* La inauguració tindrà lloc el divendres 31 d’octubre, a les 19:00 hores, i a continuació la trobada ‘Dret a la festa’**

L’Espai d’Art Contemporani de Castelló (EACC), espai de l’Institut Valencià de Cultura (IVC), inaugura el divendres 31 d’octubre, a les 19:00 hores, l’exposició ‘Off Voices’ de l’artista Candice Breitz. L’artista ocupa la sala de l’EACC amb una sèrie d’obres que exploren com el culte a les celebritats, l’omnipresència de les xarxes socials i els sistemes de privilegi blanc s’utilitzen com a ferramentes que competixen per captar la nostra atenció.

L’artista, nascuda a Johannesburg durant l’*apartheid* i coneguda per les seues instal·lacions de vídeo multicanal i fotografia, treballa amb els llenguatges de la cultura de masses per a posar en relleu el control que exercixen sobre la nostra percepció de la realitat i la nostra empatia cap als nostres semblants.

A través del *collage*, l’edició, la fragmentació i l’apropiació, recorrent en gran manera al repertori visual i auditiu de l’anomenada cultura popular, analitza com els mitjans de comunicació controlen i competixen amb estratègies per a captar la nostra atenció en un mercat de la informació que enaltix la fama i s’alimenta de l’entreteniment.

L’exposició consta de les obres: *TLDR*, una videoinstal·lació en la qual es conta la ‘batalla ideològica’ que va enfrontar diferents sectors feministes i Amnistia Internacional; *Ghost Series*, un conjunt de fotografies intervingudes que servixen com a denúncia del règim de l’*apartheid*; *Profile*, curtmetratges a manera d’autoretrat de l’artista; *Digest*, un conjunt de 1.001 cintes de vídeo sepultades i segellades en fundes de plàstic inspirades en la llegenda de Xahrazad que reflexiona sobre l’orde patriarcal; i *Labour*, una videoinstal·lació amb imatges de parts de naixements reals els títols dels quals fan referència als líders populistes més insensibles de principis del segle XXI, realitzat amb un sentit feminista i un marcat humor àcid.

L’exposició, que es podrà vore fins al 8 de febrer, és una col·laboració amb BPS22 Art Museum of the Province of Hainaut de Chaleroi (Bèlgica).

**Trobada ‘Dret a la festa’**

Després de la inauguració de l’exposició de Candice Breitz, a partir de les 20:00 hores, tindrà lloc ‘Dret a la festa’, una trobada al voltant de la cultura club, la música de ball i la festa, que els reivindica com a espais de creació, resistència i alliberament col·lectiu.

El Colectivo Bruxista compartirà projectes destacats com ‘Derecho a la fiesta’, ‘Prende fuego’ i ‘Aquí abajo’, amb la participació de Laia Viñas, Jandro Alvar-González i Luis Costa. A partir de les 20:00 hores, tindrà lloc una taula redona que abordarà un diàleg sobre com la festa i l’electrònica configuren comunitats, xarxes afectives i espais de llibertat cultural i política.

A continuació, a partir de les 21:00 hores, la jornada culminarà amb una sessió musical a càrrec de Dubdawa i Lova Club.

Totes les activitats són amb accés lliure.

Fecha: 30/10/2025